b'\n_START_ARTICLE_\nSarkopeenia\n_START_PARAGRAPH_\nSarkopeenia (Kreeka keeles \xe2\x80\x98sarx\xe2\x80\x99 t\xc3\xa4hendab liha + \xe2\x80\x98penia\xe2\x80\x99 t\xc3\xa4hendab kaotust, seega otset\xc3\xb5lge t\xc3\xa4hendab "lihapuudust") on lihasmassi ja -j\xc3\xb5u v\xc3\xa4henemine seoses vananemisega._NEWLINE_Sarkopeeniast tingituna v\xc3\xb5ivad v\xc3\xa4lja areneda f\xc3\xbc\xc3\xbcsiline puue, v\xc3\xa4heneda elukvaliteet ning haigus v\xc3\xb5ib p\xc3\xb5hjustada isegi surma. Sarkopeeniat p\xc3\xb5hjustab eelk\xc3\xb5ige v\xc3\xa4hene aktiivsus, aga ka stress, istuv eluviis ja kroonilised haigused. Sarkopeeniavastaseid ravimeid pole olemas, kuid leevendada ja ravida saab haigusega seotud s\xc3\xbcmptomeid._NEWLINE_\xc3\x9cle 60-aastaste inimeste seas p\xc3\xb5eb sarkopeeniat rohkem kui 30% vanuritest, seega on tegemist laialt levinud haigusega._NEWLINE_Seni ei ole sarkopeenial kindlat meditsiinilist ega teaduslikku definitsiooni, seet\xc3\xb5ttu pole sarkopeeniat kantud rahvusvahelisse haiguste klassifikatsiooni nimekirja RHK-10. European Working Group on Sarcopenia in Older People (EWGSOP) ehk Euroopa uurimisgrupp, mis tegeleb sarkopeenia uurimisega vanuritel, on asutatud selleks, et v\xc3\xa4lja t\xc3\xb6\xc3\xb6tada konkreetne teaduslik ning meditsiiniline definitsioon. Samuti p\xc3\xbc\xc3\xbcab uurimisgrupp v\xc3\xa4lja selgitada diagnostilised kriteeriumid, millega haigust m\xc3\xa4\xc3\xa4ratleda.\n_START_SECTION_\nVanadushaigused\n_START_PARAGRAPH_\nGeriaatrilised ehk vanadushaigused nagu n\xc3\xa4iteks osteoporoos, dementsus, tasakaaluh\xc3\xa4ired, kukkumised ja toimetulematus on vanematel inimesel v\xc3\xa4ga levinud. Enamasti on nende haiguste puhul kaks olulist tegurit \xe2\x80\x93 \xc3\xbcle\xc3\xbcldine vananemine ja teiste haiguste s\xc3\xbcmptomid, mille vastu organism on v\xc3\xb5imetu ise tegutsema. _NEWLINE_Vananedes v\xc3\xa4heneb rakkude koguhulk ning aeglustub nende taastootmine elusorganismis, mist\xc3\xb5ttu v\xc3\xa4heneb paljude elundite talitlus. Molekulaartasandil v\xc3\xa4heneb vananemisel ens\xc3\xbc\xc3\xbcmide efektiivsus ning aeglustub rakkude jagunemine. N\xc3\xa4iteks ens\xc3\xbc\xc3\xbcmi telomeraasi puudumine p\xc3\xb5hjustab kromosoomide l\xc3\xbchenemist. Samuti toimub elusorganismis pidevalt rakkude apoptoos ja nekroos, mis v\xc3\xa4hendavad rakkude koguhulka. Sarkopeeniat loetakse vanadushaiguseks, sest see on levinud eelk\xc3\xb5ige vanematel inimestel. Sarkopeenia tuvastamise teeb raskeks see, et sarkopeeniat ja ka teisi vanadushaigusi on raske tuvastada teiste haiguste taustal.\n_START_SECTION_\nEtioloogia\n_START_PARAGRAPH_\nSarkopeenia tekkimine on seotud mitmesuguste teguritega \xe2\x80\x93 \xc3\xbcle\xc3\xbcldise vananemisega elu jooksul, elu varajaste arengustaadiumitega, vale toitumise, liigse stressi, krooniliste haiguste ja teatud ravimite tarvitamisega. K\xc3\xb5ige suuremaks haigustekitajaks on v\xc3\xa4hene aktiivsus ja istuv eluviis.\n_START_SECTION_\nLihasmassi uurimine\n_START_PARAGRAPH_\nKasutatakse kompuutertomograafi (CT), magnetresonantstomograafiat (MRI), kahe energiatasemega r\xc3\xb6ntgenabsorptsiomeetriat (DXA). CT ja MRI on v\xc3\xa4ga t\xc3\xa4psed meetodid, mis suudavad eristada rasva teistest pehmetest kudedest ning seet\xc3\xb5ttu kasutatakse neid ka k\xc3\xb5ige enam. Takistuseks on nende uuringute kallis teostamine. Inimeste tervisele peetakse ohuks ka k\xc3\xb5rget radiatsioonikiirgust. DXA on alternatiivne meetod, mis viiakse l\xc3\xa4bi madalamat radiatsioonihulka kasutades. Selle meetodiga saab edukalt hinnata patsientide luutihedust. _NEWLINE_Bioelektrilise impedantsi ehk (n\xc3\xa4iv)takistuse anal\xc3\xbc\xc3\xbcsi (BIA) peetakse omakorda DXA alternatiiviks, sest see on odav, lihtne kasutada ning v\xc3\xb5imaldab \xc3\xbche uuringu jooksul mitmeid piirkondi korraga uurida.\n_START_SECTION_\nLihasj\xc3\xb5u uurimine\n_START_PARAGRAPH_\nK\xc3\xa4e haardej\xc3\xb5u m\xc3\xb5\xc3\xb5tmist kasutatakse v\xc3\xa4ga laialdaselt, sest see n\xc3\xa4itab kiiresti \xc3\xa4ra lihasj\xc3\xb5u suuruse. V\xc3\xa4ike k\xc3\xa4ej\xc3\xb5ud on paremaks kliiniliseks markeriks kui v\xc3\xa4ike lihasmass, sest nii saab kergemini tuvastada lihaste kehva liikuvust. P\xc3\xb5lve painduvuse/liikuvuse testi kasutatakse rohkem teadusuuringute l\xc3\xa4biviimiseks, sest tarvis on erivahendeid. Hingamisuuringuid viiakse l\xc3\xa4bi selleks, et j\xc3\xa4lgida hingamislihaste tugevust kui on esinenud sarkopeeniale viitavaid s\xc3\xbcmptomeid.\n_START_SECTION_\nF\xc3\xbc\xc3\xbcsilise v\xc3\xb5imekuse uurimine\n_START_PARAGRAPH_\nKasutatakse mitmesuguseid liikumisega seotud teste: n\xc3\xa4iteks m\xc3\xb5\xc3\xb5detakse aega, mis kulub teatud igap\xc3\xa4evaste tegevuste sooritamiseks \xe2\x80\x93 testis peab t\xc3\xb5usma toolilt, k\xc3\xb5ndima l\xc3\xbchikese maa, \xc3\xbcmber p\xc3\xb6\xc3\xb6rama, tagasi liikuma ja istuma. Selle testiga on v\xc3\xb5imalik hinnata tasakaalu ja keha d\xc3\xbcnaamikat. Lisaks on olemas ka test alaj\xc3\xa4semete funktsiooni hindamiseks \xe2\x80\x93 l\xc3\xbchiajalise f\xc3\xbc\xc3\xbcsilise t\xc3\xb6\xc3\xb6 j\xc3\xb5udlustest (SPPB).\n_START_SECTION_\nPrognoos\n_START_PARAGRAPH_\nSeoses elanikkonna pideva vananemisega on sarkopeeniast saamas suur probleem, sest haigus v\xc3\xa4hendab vanemate inimeste iseseisvust ja elukvaliteeti. Praeguste uurimistulemuste kohaselt p\xc3\xb5eb 60\xe2\x80\x9370-aastaste vanurite seas sarkopeeniat 5\xe2\x80\x9313% inimestest, aga \xc3\xbcle 80-aastaste seas on see osakaal palju suurem \xe2\x80\x93 11\xe2\x80\x9350%. 2000. aastal oli maailmas \xc3\xbcle 60-aastasi inimesi 600 miljonit, 2025. aastaks peaks olema vanurite arv kasvanud 1,2 miljardini ja 2050. aastaks 2 miljardini. T\xc3\xa4nap\xc3\xa4eval m\xc3\xb5jutab sarkopeenia rohkem kui 50 miljonit inimest \xc3\xbcle kogu maailma ning j\xc3\xa4rgneva 40 aasta jooksul kasvab see arv rohkem kui 200 miljonini. Sarkopeenia m\xc3\xb5jud vanematele inimestele on v\xc3\xa4ga t\xc3\xb5sised ja elu muutvad ning tervishoiuspetsialistidel on m\xc3\xb5nek\xc3\xbcmne aasta jooksul ees palju t\xc3\xb6\xc3\xb6d haiguse ennetamise, teadvustamise ja korraliku raviplaani v\xc3\xa4ljat\xc3\xb6\xc3\xb6tamisega. Kuigi sarkopeenia on aladiagnoositud, arvatakse, et peaaegu k\xc3\xb5ik vanadekodudes elavad vanurid p\xc3\xb5evad sarkopeeniat.\n_START_SECTION_\nSarkopeenia uurimine Eestis\n_START_PARAGRAPH_\nEesti Teadusinfos\xc3\xbcsteemi andmetel on sarkopeeniaga seoses uuritud j\xc3\xa4rgmisi teemasid:_NEWLINE_Kogu keha vibratsioon sarkopeenia vastumeetmena. Tartu \xc3\x9clikool, Kehakultuuriteaduskond. 01.01.2005 \xe2\x80\x93 31.12.2008. Vastutav t\xc3\xa4itja Mehis Viru._NEWLINE_Mehhaanilise koormuse m\xc3\xb5ju sarkopeeniale, m\xc3\xbcosiini isovormide jaotumisele skeletilihases ja ekstratsellulaarse maatriksi komponentidele vananedes ja liikumisvaeguse puhul. Tartu \xc3\x9clikool, Kehakultuuriteaduskond. 01.01.2005 \xe2\x80\x93 31.12.2008. Vastutav t\xc3\xa4itja Teet Seene._NEWLINE_Oks\xc3\xbcdatiivse fosfor\xc3\xbc\xc3\xbclimise ja energeetilise metabolismi kompartmentatsiooni h\xc3\xa4irete roll haigestunud ja vananenud lihasrakkude patof\xc3\xbcsioloogias. Tartu \xc3\x9clikool, Arstiteaduskond. 01.01.2008 \xe2\x80\x93 31.12.2013. Vastutav t\xc3\xa4itja Lumme Kadaja.'